החוק והפקודות מחייבים את הצבא לתת לך תשובה סופית לכל פנייה תוך 45 ימים, או לכל הפחות לנמק מדוע יידרש יותר זמן לענות לך. אבל שימו לב שהכלל הזה לא חל על קבלת תעודת הפטור עצמה, שזמן ההמתנה לקבל אותה יכול להימשך גם כמה חודשים. ברוב המקרים, הגורמים בצבא באמת עומדים בתקן הזה ועונים לפניות תוך חודש וחצי. אבל אתם לא חייבים לחכות 45 ימים: אפשר עוד הרבה קודם לכן להתקשר לגורמים הרלוונטיים ולברר איתם מה קורה. בנושאים בוערים מאוד – למשל אם יום הגיוס שלי עוד יומיים ועוד לא החזירו לי תשובה לגבי פגישה עם ועדה רפואית, קב”ן או ועדת מצפון – יעזור להתקשר שוב ושוב, לשלוח פקסים רבים לכל הגורמים הרלוונטיים ולדרוש תשובה דחופה. הניסיון מלמד שבלי הצקות כאלה, הרבה פניות ובקשות הולכות לאיבוד במגירות העמוקות של הצבא, אז נסו לעשות את המקסימום. אם בקשה ששלחת נדחתה, זכותך לערער על ההחלטה בפני הקצינים שממונים על הגורמים ששלחת להם את הבקשה המקורית.